GPSC รักษากำไรปีนี้ที่ 2.70 พันลบ. ตั้งเป้ามีกำลังผลิตไฟฟ้า 2,800MW ปี 65
GPSC รักษากำไรปีนี้ที่ 2.70 พันลบ. ตั้งเป้ามีกำลังผลิตไฟฟ้า 2,800MW ปี 65
16 ก.พ. 2560

นายเติมชัย บุนนาค กรรมการผู้จัดการใหญ่ บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC คาดว่ากำไรในไตรมาส 1/60 จะลดลงจากระดับ 870.52 ล้านบาทในช่วงเดียวกันของปีก่อน หลังได้รับผลกระทบมากจากการหยุดซ่อมบำรุงของโรงไฟฟ้าไออาร์พีซี คลีน พาวเวอร์ (IRPC-CP) เฟส 1 ที่ถือหุ้นอยู่ 51% ทำให้ไม่มีรายได้จากการขายไฟฟ้าในช่วงเวลาดังกล่าวที่กลุ่มโรงงานของ บมจ.ไออาร์พีซี (IRPC)  หยุดซ่อมบำรุงตั้งแต่วันที่ 2 ก.พ.-2 มี.ค.
ขณะที่ผลการดำเนินงานทั้งปี 60 นอกเหนือจากจะได้รับผลกระทบจากการหยุดซ่อมบำรุงของโรงไฟฟ้า IRPC-CP แล้ว ยังจะได้รับผลกระทบการที่สิทธิประโยชน์ทางภาษีจากสำนักงานคณะกรรมการส่งเสริมการลงทุน (บีโอไอ) จะหมดลง 2 ใบ และปันผลจากการถือหุ้น 15% ในบริษัท ราชบุรีเพาเวอร์ จำกัด (RPCL) ที่จะลดลง เนื่องจากรายได้ของโครงการจะลดลงอย่างรวดเร็ว เพราะเป็นช่วงท้ายสัญญาการซื้อขายไฟฟ้าด้วย
อย่างไรก็ตาม บริษัทยังคาดหวังที่รักษาระดับกำไรในปี 60 ให้อยู่ในระดับเท่ากับปีก่อนที่ 2.7 พันล้านบาทหรือมากกว่า แม้จะได้รับผลกระทบจากทั้ง 3 ปัจจัยดังกล่าว ซึ่งจะทำให้กำไรลดลงราว 200-300 ล้านบาทในปีนี้ก็ตาม
ขณะที่ปีนี้แม้จะมีกำลังผลิตใหม่เข้ามาจากการเดินเครื่องโรงไฟฟ้าใหม่แต่จะอยู่ในปริมาณที่ไม่มากนัก และจะเริ่มรับรู้รายได้ในช่วงครึ่งหลังของปีนี้ ได้แก่ โครงการโรงไฟฟ้า IRPC-CP ระยะที่ 2 คาดว่าจะเริ่มรับรู้รายได้ในไตรมาส 4/60 ,โรงไฟฟ้าบางปะอิน โคเจนเนอเรชั่น 2 จะเริ่มรับรู้ส่วนแบ่งกำไรในไตรมาส 3/60 และโรงไฟฟ้าพลังงานแสงอาทิตย์ อิชิโนเซกิ โซลาร์ พาวเวอร์ ในญี่ปุ่น คาดว่าจะเริ่มรับรู้รายได้ในไตรมาส 4/60 ขณะที่โครงการโซลาร์ฟาร์มสหกรณ์ ขนาด 5  เมกะวัตต์ที่เริ่มเดินเครื่องเมื่อปลายปีที่แล้วก็จะรับรู้รายได้เต็มที่ในปีนี้
“ปี 60 เราก็พยายามอย่าให้กำไรลด เพราะเข้าตลาดหลักทรัพย์ฯ ถอยไม่ได้ กำไร 2,700 ล้านบาท ต้องยืนให้ได้ หรือมากกว่า ระดับ 2,700 เป็น minimum นี่คือความตั้งใจ reliability ต้องดี ความเชื่อมั่น โรงไฟฟ้าของเราที่เดินแล้วต้องเดินตลอดเวลา” นายเติมชัย กล่าว
สำหรับแผนงานที่จะก้าวเข้าสู่ความสำเร็จที่คาดหวังจะมาจากการดำเนินงานตามหลักการบริหาร M Cube คือ Maximize Asset คือการทำให้มากที่สุดจากโครงการที่มีอยู่ รวมถึงจัดเวลาการผลิตไฟฟ้าและไอน้ำให้เหมาะสมที่สุด รวมถึงการควบคุมค่าใช้จ่ายให้อยู่ในระดับเดียวกับปีที่แล้ว ตลอดจนเพิ่มประสิทธิภาพการผลิตให้ดีขึ้น ,Manage ซึ่งเป็นการจัดการโครงการที่มีอยู่ในมือให้เดินหน้าและจ่ายไฟฟ้าได้ตามเป้าหมาย และ Move คือการขยายโครงการลงทุนด้วยการหากำลังการผลิตใหม่เข้ามาเพิ่มเติม
อย่างไรก็ตามบริษัทได้ขยับเป้าหมายการมีกำลังการผลิตไฟฟ้าเพิ่มเป็น 2,800 เมกะวัตต์เป็นปี 65 จากเดิมที่คาดว่าจะทำได้ภายในปี 62 หลังธุรกิจไฟฟ้าในต่างประเทศมีการแข่งขันสูง ขณะที่การเปิดรับซื้อไฟฟ้าภายในประเทศยังมีอยู่ค่อนข้างจำกัด อย่างไรก็ตามภายในปี 62 บริษัทจะใช้มีกำลังการผลิตไฟฟ้าที่เดินเครื่องแล้ว (COD) ทั้งหมด 1,900 เมกะวัตต์ตามเป้าหมายจากกำลังผลิตไฟฟ้าที่มีอยู่ในมือและอยู่ระหว่างการพัฒนา จากปัจจุบันที่มีกำลังการผลิตที่ COD แล้วจำนวน 1,381 เมกะวัตต์ 
สำหรับเงินลงทุนที่จะใช้ในการขยายกำลังการผลิตให้ถึงระดับ 2,800 เมกะวัตต์นั้น จะใช้เงินลงทุนรวม 1.5 หมื่นล้านบาท ซึ่งจะมาจากเงินระดมทุนขายหุ้นให้กับประชาชนทั่วไปครั้งแรก (IPO) และการออกหุ้นกู้ที่ล่าสุดคณะกรรมการบริษัทอนุมัติวงเงินช่วง 5 ปี (ปี 60-64) ที่ 1 หมื่นล้านบาท โดยเป็นการขยายกำลังผลิตระยะแรกสำหรับโครงการที่มีอยู่ในมือเป็น 1,900 เมกะวัตต์ จะใช้เงินลงทุน 7 พันล้านบาท และระยะที่สองเป็นการขยายกำลังผลิตเป็น 2,800 เมกะวัตต์จะใช้เงินลงทุน 8 พันล้านบาท
โดยการขยายกำลังผลิตนั้นบริษัทยังมองหาโอกาสการลงทุนซึ่งจะเป็นการเติบโตตามกลุ่ม บมจ.ปตท. (PTT) รวมถึงการลงทุนในต่างประเทศ อย่างในลาวที่มีโครงการผลิตไฟฟ้าจากพลังน้ำค่อนข้างมาก ส่วนการลงทุนในเมียนมา ยังมีข้อจำกัดเรื่องสายส่งทำให้การขายไฟฟ้าเข้าระบบเป็นเรื่องยาก ดังนั้น บริษัทจึงมองหารูปแบบการลงทุนใหม่ อาจเป็นการเข้าไปตั้งโรงไฟฟ้าในพื้นที่ที่ต้องการใช้ไฟฟ้าโดยตรง ขณะที่การแข่งขันในธุรกิจไฟฟ้าต่างประเทศมีค่อนข้างสูง ทำให้บริษัทต้องปรับแผนโดยการร่วมกับพันธมิตรในท้องถิ่น และการใช้เทคโนโลยีเข้าช่วยในพื้นที่ที่มีการแข่งขันสูง 